मानात (तुर्कमेनिस्तान)
मानात तुर्कमेनिस्तान की मुद्रा है। इसे एक नवंबर १९९३ को रसियन रूबल के स्थान पर ५०० रूबल = एक मानात की दर पर जारी किया गया था। मनात सौ तेनिसी से समविभाजित है। इसे संक्षिप्त तौर पर m से प्रदर्शित किया जाता है। एक जनवरी २००९ को नया मानात जारी किया गया। मनात शब्द रूसी शब्द मोनेता से लिया गया है, जिसका अर्थ सिक्का होता है। इस तरह से मानात शब्द न केवल तुर्कमेन बल्कि अजारी में भी सोवियत रूबल के लिए इस्तेमाल किया जाता था।
क्यूबन कन्वर्टेबल पेसो
कन्वर्टेबल पेसो (अनधिकृत रूप से चावितो), क्यूबा की दो आधिकारिक मुद्राओं में से एक है। दूसरी मुद्रा क्यूबन पेसो है। यह 1994 से सीमित संख्या में उपयोग में लाया जा रहा है, जब इसे अमेरिकी डालर के बराबर माना जाता था। 8 नवम्बर 2004 को अमेरिकी डॉलर की स्वीकार्यता समाप्त होने के साथ बाद से कन्वर्टेबल पेसो कई व्यवसायों के लिए एकमात्र मुद्रा रह गई। आधिकारिक रूप से केवल देश के भीतर ही परिवर्तनीय इस मुद्रा की वर्तमान में कीमत 1.08 अमेरिकी डॉलर है। इस विनिमय दर पर यह दुनिया की दसवीं ज्यादा मूल्य वाली मुद्रा है और सबसे ज्यादा कीमती 'पेसो' ईकाई।